Den store igangværende retssag i Retten i Aalborg om brug af vold og tvang mod en række unge på det nordjyske bosted Solhaven udsættes nu i flere uger, fordi forsvareren for de 12 tiltalte kræver yderligere efterforskning, før afhøringerne kan fortsætte. Efter et nærmest kaotisk retsmøde mandag morgen, hvor en stribe forhold fra det 75 punkter lange anklageskrift skulle have været behandlet, men aldrig blev det, besluttede retten at udsætte de ellers syv planlagte retsmøder de kommende to uger. Tiden skal bruges til, at anklagemyndigheden får afsluttet noget af den omfattende efterforskning, der hidtil er foregået sideløbende med selve retsmøderne. Desuden ønsker forsvarerne, at politiet fra konkursboet efter Solhaven sikrer sig et elektronisk journalsystem, som ifølge forsvarerne er et kernepunkt i hele sagen. Næste retsmøde bliver dermed først den 8. november, og det skal alene bruges til at forsøge at få et nyt overblik over sagen og eventuelle løse ender.

Opsummering:
De næste ugers retsmøder er udsat, og efterforskningen intensiveres nu efter krav fra forsvarerne i Solhavesag